 ڪراچي (ويب ڊيسڪ) پاڪستان سپر ليگ فائيو جي سيمي فائنل کان اڳ لاهور قلندرز کي وڏو ڌچڪو لڳي ويو، ٽيم جي اهم رانديگر پاڪستان ڇڏي وطن واپس موٽي ويو لاهور قلندرز کي سيمي فائنل ۾ پهچائڻ ۾ اهم ڪردار نڀائيندڙ بين ڊنڪ پاڪستان ۾ ڪورونا وائرس سبب پيدا ٿيل صورتحال جي ڪري وطن واپس وڃڻ جو فيصلو ڪيو آهي. آسٽريلوي رانديگر بين ڊنڪ چيو آهي ته زندگي ۾ ڪرڪيٽ کانسواءِ ٻيو به گهڻو ڪجهه آهي ۽ اهو ئي منهنجي فيصلي جي بنياد آهي، هن اميد ظاهر ڪئي ته ناڪ آئوٽ مرحلي ۾ ٽيم سٺو پرفارم ڪندي. ان کان اڳ ڏکڻ آفريڪا جي ڊيوڊ ويزي ۽ سري لنڪا جي سيڪوگي پرسنا به لاهور قلندرز کي وچ رستي ۾ ڇڏي پنهنجي پنهنجي وطن واپس وڃڻ جو اعلان ڪيو هو. واضح رهي ته پي ايس ايل جي ٻئي سيمي فائنل ۾ لاهور قلندرز جو مقابلو سڀاڻي ڪراچي ڪنگز سان ٿيندو.